**MRU rektorės prof. dr. Ingos Žalėnienės kalba diskusijoje „Moterų lyderystė tarptautinėje arenoje: kėdė prie stalo ar teisė priimti sprendimus?“**

**2023 m. sausio 25 d., MRU**

Gerbiamosios diskusijos dalyvės ir dalyviai, universiteto bendruomene, gerbiamieji mūsų svečiai,

Malonu jus pasveikinti visus su pirmą kartą UNESCO minima Tarptautine moterų daugiašaliuose santykiuose diena!

Skelbdama šią minėtiną dieną, UNESCO skatina pasaulio moteris imtis lyderystės, kad moterų balsas būtų ne tik abiau girdimas, bet ir turėtų didesnę įtaką politinių, ekonominių, socialinių problemų sprendimams.

Dar 2000 metais Jungtinių Tautų Saugumo Taryba rezoliucijoje „Moterys, saugumas, taika“ konstatavo, kad moterų ir vyrų nelygybė yra ir tarptautinio saugumo bei taikos užtikrinimo problema.

Paradoksalu, bet šiandien šalis, nuolatinė Saugumo Tarybos narė, kariauja prieš savo kaimyninę šalį. Už tėvynę, laisvę ir demokratiją petys į petį kovoja Ukrainos vyrai ir moterys. Deja, žūstančiųjų skaičiai auga, ir ne tik karo fronte, – kasdien karas pareikalauja civilių aukų. Žūsta ir Rusijos piliečiai. Tačiau prieš karą protestuojančių Rusijos moterų balso beveik negirdime, – jis užslopintas. Beje, ir Kremliaus diktatoriaus vyriausybėje nėra nė vienos ministrės.

**Ši situacija tik atspindi ir dar kartą patvirtina faktą, kad ten, kur nėra demokratijos, moterys pirmiausia turi kovoti dėl savo pilietinių ir politinių teisių, kad galėtų daryti įtaką valdžios sprendimams. Deja, net mūsų moderniame amžiuje yra šalių, kur moterys vis dar turi ginti savo teises, įskaitant teisę į švietimą ir mokslą. Ir mes turime pareigą joms padėti.**

Lietuva gali didžiuotis laisve ir demokratija, kurios sąlygomis gali stiprėti ir mūsų valstybės Lygių galimybių politika. Pavyzdžiui, 1990 m. atkūrus Nepriklausomą valstybę pirmajai Lietuvos Respublikos Vyriausybei vadovavo moteris, tačiau visi 17 ministrų ir abu vicepremjerai buvo vyrai.

Aštuonioliktajai Lietuvos Vyriausybei vadovaujančios Ingridos Šimonytės ministrų kabinete – 6 moterys iš 14-os ministrų kabineto narių. Mes džiaugiamės, kad net 4 šios Vyriausybės ministrės yra mūsų universiteto alumnės. Beje, ir tarp 11-kos Lietuvos valstybinių universitetų rektorių – tik 4 moterys.

Atrodo, jau turėtume būti pasiekę, kad visuomenės, mokslo, politikos srityse vyrai ir moterys veiktų lygiomis sąlygomis, tačiau vis dar tenka girdėti ir keistų replikų apie „moterišką“ Vyriausybę ar ryškesnę profesinę karjerą tariamai „vyriškose“ srityse padariusias moteris.

Žinoma, lyčių vaidmens stereotipai nyksta, ir juos pirmiausia padeda laužyti mūsų pačių, moterų, profesiniai laimėjimai ir pasiekimai.

Permainas laužant stereotipus atspindėjo dar 2009 m. Lietuvos Prezidento rinkimai, kuriuos jau pirmajame ture laimėjo Dalia Grybauskaitė. Jos balsas tarptautinėje arenoje buvo gerai girdimas, ir tai, manau, paskatino daugiau moterų siekti karjeros.

Šiandien Lietuvoje jau nieko nestebina moterys mokslininkės, teisėjos, prokurorės, krašto apsaugos sistemos ir policijos pareigūnės, kibernetinio saugumo specialistės, universitetų rektorės, ambasadorės, didelių verslo įmonių vadovės ir startuolių įkūrėjos, nors dar neseniai į moteris tokiose pozicijose buvo žiūrima įtariai ar su lengva ironija.

Ir vis dėlto, kai kalbame apie dalyvavimą tarptautinėje politikoje, svarbius postus tarptautinėse organizacijose, dar negalime pasigirti didele Lietuvos moterų sėkme, ypač sprendimų priėmėjų pozicijose.

Pavyzdžiui, į Europos Parlamentą išrinkta 11 narių iš Lietuvos, tačiau tarp jų – tik trys moterys. Džiaugiuosi, kad viena jų – Rasa Juknevičienė šiandien prisijungė prie mūsų diskusijos.

Tikiuosi, kad šiandienos atvira diskusija, dalijimasis patirtimi bus naudinga šalinant barjerus, trukdančius moterims lygiomis teisėmis konkuruoti ne tik nacionaliniu, bet ir tarptautiniu lygmeniu ir svariai prisidėti prie globalių problemų sprendimo.

Linkiu talentingoms Lietuvos moterims drąsiau projektuoti savo karjerą ne tik Lietuvoje, bet ir tarptautinėje arenoje, tapti pažangių ir tvarių visuomenės permainų kūrėjomis.

Turiningos diskusijos, ačiū už dėmesį.